

ΕΛΛΗΝΙΚΗ ΔΗΜΟΚΡΑΤΙΑ

ΥΠΟΥΡΓΕΙΟ ΠΟΛΙΤΙΣΜΟΥ

ΓΡΑΦΕΙΟ ΤΥΠΟΥ

------

Αθήνα, 20 Δεκεμβρίου 2024

**Λίνα Μενδώνη: Συνάντηση εργασίας με την Πρέσβη της Αλγερίας στην Ελλάδα Zaina Benhabouche**

Η Υπουργός Πολιτισμού Λίνα Μενδώνη πραγματοποίησε συνάντηση εργασίας με την Πρέσβη της Αλγερίας στην Ελλάδα κ. Zaina Benhabouche.

Κατά τη συνάντηση επιβεβαιώθηκαν οι άριστες σχέσεις των δύο χωρών, που βασίζονται στις μακραίωνες πολιτιστικές ανταλλαγές στη λεκάνη της Μεσογείου. Παράλληλα, αναδείχθηκε η κοινή βούληση των δύο πλευρών να προχωρήσουν σε συγκεκριμένες δράσεις για την ενίσχυση των διμερών πολιτιστικών σχέσεων, προάγοντας τον διάλογο και τη συνεργασία στον τομέα του Πολιτισμού.

Στο πλαίσιο αυτό αποφασίστηκε η ενεργοποίηση της Συμφωνίας Πολιτιστικής Συνεργασίας του 1988, μέσω της υπογραφής του σχετικού Εκτελεστικού Πρωτοκόλλου.

Η Λίνα Μενδώνη πρότεινε την ανταλλαγή επισκέψεων και τη συνεργασία εμπειρογνωμόνων για την ανάπτυξη κοινών δράσεων. Συγκεκριμένα, συζητήθηκαν πρωτοβουλίες για την αντιμετώπιση της παράνομης διακίνησης αρχαιοτήτων μέσω της υπογραφής ειδικού μνημονίου συνεργασίας και η ανάπτυξη συνεργασίας στον τομέα των χειροτεχνιών, ως μέσο ενίσχυσης της άυλης πολιτιστικής κληρονομιάς των δύο χωρών.

Η Πρέσβης της Αλγερίας επανέλαβε τη στήριξη της χώρας της στο εθνικό αίτημα για την επανένωση των Γλυπτών του Παρθενώνα, προτείνοντας, μάλιστα, τη διοργάνωση θεματικής εκδήλωσης στην Αλγερία για την προώθησή του.

Η Λίνα Μενδώνη ευχαρίστησε την Πρέσβη για τη στήριξη της κατά την πρόσφατη ένταξη του εθίμου της Παναγίας Μεσοσπορίτισσας στον Κατάλογο Άυλης Πολιτιστικής Κληρονομιάς της UNESCO.

Από την πλευρά της, η κ. Benhabouche προσκάλεσε την Υπουργό Πολιτισμού της Ελλάδας να επισκεφθεί την Αλγερία, επ’ ευκαιρία των εκδηλώσεων για την επέτειο σύναψης διπλωματικών σχέσεων μεταξύ των δύο χωρών.